               ЕВРОПЕЙСКА КОМИСИЯ
            Брюксел, 11.3.2021
            COM(2021) 114 final
            2021/0059(NLE)
            Предложение за
            РЕШЕНИЕ НА СЪВЕТА
            относно позицията, която трябва да се заеме от името на Европейския съюз по отношение на предвиденото решение на участниците в Споразумението за официално подкрепяните експортни кредити

               ОБЯСНИТЕЛЕН МЕМОРАНДУМ

               1.Предмет на предложението

               Настоящото предложение се отнася до решение за установяване на позицията, която трябва да се заеме от името на Европейския съюз от Комисията в контекста на Споразумението за официално подкрепяните експортни кредити („споразумението“) по отношение на предвидено решение за изменение на разпоредбите относно местните разходи, заложени в споразумението. В тях се определя максималният процент от стойността на подкрепяния експортен договор, който може да се състои от продукти и услуги с местен произход, т.е. такива, които произхождат от държавата на местоназначение, а не от държавата износител или трета държава. Предвиденото решение ще повиши този максимален процент, като осигури по-голяма гъвкавост в съответствие с пазарните условия.

               2.Контекст на предложението

               2.1.Споразумението за официално подкрепяните експортни кредити

               Споразумението, което няма задължителен характер („джентълменско споразумение“), е между ЕС, САЩ, Канада, Япония, Корея, Норвегия, Швейцария, Австралия, Нова Зеландия и Турция и неговата цел е да осигури рамка за реда за ползване на официално подкрепяните експортни кредити. На практика това означава, че с него се цели създаване на еднакви условия на конкуренция (при които конкуренцията се основава на цената и качеството на изнасяните стоки и услуги, а не на осигурените финансови условия) и премахване на субсидиите и изкривяванията на търговията във връзка с официално подкрепяните експортни кредити. Споразумението влезе в сила през април 1978 г. То е с неограничен срок на действие и въпреки че се ползва с административната подкрепа от секретариата на ОИСР, то не е акт на ОИСР
                  1
               .

               Споразумението подлежи на редовно актуализиране, като се взема предвид развитието в областта на финансовите пазари и политиката, засягащо предоставянето на официално подкрепяните експортни кредити. В Регламент (ЕС) № 1233/2011 на Европейския парламент и на Съвета
                  2
                се предвижда, че насоките, установени в споразумението, се прилагат в Съюза и следователно са придобили правно обвързващ характер в ЕС
                  3
               . Прегледите на условията на споразумението са включени в правото на ЕС чрез делегирани актове в съответствие с член 2 от посочения регламент.

               2.2.Участниците в Споразумението за официално подкрепяните експортни кредити

               Европейската комисия представлява Съюза на срещите на участниците в споразумението („участниците“), както и при писмените процедури за вземане на решения от участниците в споразумението. Решенията по всички изменения на споразумението се вземат с консенсус. Позицията на Съюза се приема от Съвета и се обсъжда от държавите членки в рамките на Работната група за експортно кредитиране към Съвета
                  4
               .

               Член 62 от споразумението предвижда: „Участниците преразглеждат редовно функционирането на споразумението. При преразглеждането участниците проучват, наред с другото, процедурите за уведомяване, въвеждането и функционирането на системата на диференцирани сконтови проценти, правилата и процедурите в областта на обвързаната помощ, въпросите по приравняването, предходните ангажименти и евентуалното разширение на кръга на участниците в споразумението“.

               2.3.Предвиденият акт на участниците в Споразумението за официално подкрепяните експортни кредити

               На 141-та среща на участниците в споразумението, която се проведе през юни 2019 г., участниците обсъдиха проект на предложение на ЕС за увеличаване на официалната подкрепа за местните разходи. Проектът на предложение беше добре приет с изразяване на положителни становища от други участници, но една делегация се въздържа от изразяване на позиция и поиска от ЕС да предостави допълнителна обща информация и разяснения.

               На следващата среща на участниците в споразумението през ноември 2019 г. отново беше обсъдено увеличаването на официалната подкрепа за местните разходи. Обсъждането се отнасяше до потенциални изменения на проекта на предложение, наред с другото, до ограничаване на обхвата на местните разходи до конкретни сектори или държави. Участниците обаче не постигнаха обща позиция и обсъжданията бяха отложени за бъдещи срещи. На 144-ата среща на участниците в споразумението през юни 2020 г. делегацията, която не подкрепи проекта на предложение на ЕС, внесе контрапредложение относно подкрепата за местните разходи. Това предложение не получи подкрепа от други участници, но бяха предложени и обсъдени компромисни решения и изменения за разрешаване на нерешените въпроси.

               ЕС преразгледа проекта си на предложение, като взе под внимание становищата, изразени на предишните срещи на участниците в споразумението, и представи проект на компромисно предложение на 145-та среща на участниците, която се проведе на 17 ноември 2020 г. Някои участници предложиха незначителни изменения на проекта на компромисно предложение. След обсъждане всички участници изразиха подкрепа за проекта на компромисно предложение заедно с предложените изменения. Участниците в споразумението трябва да приемат решение относно проекта на компромисно предложение на Съюза чрез писмена процедура.

               3.Позиция, която трябва да се заеме от името на Съюза

               Основните принципи, регулиращи официалната подкрепа за местните разходи, са изложени в член 10 от споразумението. В него се посочва, че официалната подкрепа за местните разходи не може да надвишава 30 % от стойността на експортния договор (национално съдържание и доставки от трета държава). Тези разпоредби бяха въведени през 2006 г., когато максималното равнище на официалната подкрепа беше увеличено от 15 % на 30 % от стойността на експортния договор. През последните десетилетия моделите на световната търговия и производство претърпяха значително развитие. Появата на световни вериги за създаване на стойност промени начина на снабдяване на износителите: дружествата, чието основно производство е било в една държава, сега оптимизират снабдяването си въз основа на икономическата ефективност и географската наличност, а един-единствен краен продукт често е резултат от производствени и монтажни линии в голям брой държави. Експортният сектор на ЕС отдавна призовава за по-голяма гъвкавост по отношение на местните разходи. Настоящото ограничение на подкрепата за местните разходи поставя износителите от ЕС в неблагоприятно конкурентно положение по отношение на износителите в държави, които не са обвързани от споразумението.

               С предвиденото решение за увеличаване на официалната подкрепа за местните разходи максималното равнище на местните разходи ще бъде повишено до 40 % от стойността на експортния договор в държавите с високи доходи
                  5
                (държави от категория I в споразумението) и до 50 % в държавите със средни и ниски доходи (държави от категория II в споразумението). Разпоредбите относно местните разходи в отрасловата договореност относно експортните кредити за проекти, свързани с енергията от възобновяеми източници, с намаляване и приспособяване към изменението на климата и с водите, ще бъдат приведени в съответствие с разпоредбите относно местните разходи в основния текст на споразумението. Освен това към споразумението ще бъде добавена клауза за преразглеждане, предвиждаща преразглеждане три години след влизането в сила на новите разпоредби относно местните разходи.

               Поради това се препоръчва позицията на Съюза да бъде да се одобри предвиденото решение на участниците в споразумението чрез писмена процедура за увеличаване на официалната подкрепа за местните разходи.

               4.Правно основание

               4.1.Процесуалноправно основание

               4.1.1.Принципи

               В член 218, параграф 9 от Договора за функционирането на Европейския съюз (ДФЕС) се предвижда приемането на решения за установяване на „позициите, които трябва да се заемат от името на Съюза в рамките на орган, създаден със споразумение, когато този орган има за задача да приема актове с правно действие, с изключение на актовете за допълнение или изменение на институционалната рамка на споразумението“.

               Понятието „актове с правно действие“ включва актове с правно действие по силата на нормите на международното право, които уреждат съответния орган. То включва и инструменти, които нямат обвързващ характер съгласно международното право, но са „годни да окажат съществено въздействие върху съдържанието на приеманата от законодателя на Съюза нормативна уредба“
                  6
               .

               4.1.2.Приложение в конкретния случай

               Предвиденият акт може да окаже съществено въздействие върху съдържанието на законодателството на ЕС, а именно Регламент (ЕС) № 1233/2011 на Европейския парламент и на Съвета от 16 ноември 2011 г. за прилагането на определени насоки в областта на официално подкрепяните експортни кредити и за отмяна на решения 2001/76/ЕО и 2001/77/ЕО на Съвета. Причината за това е, че член 2 от посочения регламент гласи, че „Комисията приема делегирани актове в съответствие с член 3 за изменение на приложение II в резултат на измененията на насоките, договорени от участниците в споразумението“.

               Поради това процесуалноправното основание за предложеното решение е член 218, параграф 9 от ДФЕС.

               4.2.Материалноправно основание

               4.2.1.Принципи

               Материалноправното основание за дадено решение съгласно член 218, параграф 9 от ДФЕС зависи преди всичко от целта и съдържанието на предвидения акт, във връзка с който се заема позиция от името на Съюза. Ако предвиденият акт преследва две цели или се състои от две части и ако едната от целите или частите може да се определи като основна, докато другата е само акцесорна, решението съгласно член 218, параграф 9 от ДФЕС трябва да се основава на едно-единствено материалноправно основание, а именно на изискваното от основната или преобладаващата цел или част.

               4.2.2.Приложение в конкретния случай

               Основната цел и съдържанието на предвидения акт са свързани с общата търговска политика. Поради това материалноправното основание за предложеното решение е член 207 от ДФЕС.

               4.3.Заключение

               Правното основание за предложеното решение следва да бъде член 207, параграф 4, първа алинея от ДФЕС във връзка с член 218, параграф 9 от него.

               5.Публикуване на предвидения акт

               Тъй като с предвиденото решение на участниците ще се внесат изменения в споразумението, е целесъобразно след приемането му този акт да се публикува в Официален вестник на Европейския съюз.

               2021/0059 (NLE)

               Предложение за

               РЕШЕНИЕ НА СЪВЕТА

               относно позицията, която трябва да се заеме от името на Европейския съюз по отношение на предвиденото решение на участниците в Споразумението за официално подкрепяните експортни кредити

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 207, параграф 4, първа алинея във връзка с член 218, параграф 9 от него,

               като взе предвид предложението на Европейската комисия,

               като има предвид, че:

               (1)Споразумението за официално подкрепяните експортни кредити („споразумението“) е с правно обвързващ характер в ЕС в съответствие с Регламент (ЕС) № 1233/2011 на Европейския парламент и на Съвета от 16 ноември 2011 г. за прилагането на определени насоки в областта на официално подкрепяните експортни кредити и за отмяна на решения 2001/76/ЕО и 2001/77/ЕО на Съвета
                  7
               .

               (2)На 145-та си среща, проведена на 17 ноември 2020 г., участниците в споразумението („участниците“) се споразумяха да приемат чрез писмена процедура решение за изменение на споразумението с цел увеличаване на официалната подкрепа за експортни кредити под формата на местни разходи.

               (3)Целесъобразно е да се определи позицията, която трябва да се заеме от името на Съюза относно решението, което трябва да бъде прието от участниците в споразумението чрез писмена процедура, тъй като предвиденото решение може да окаже съществено въздействие върху съдържанието на законодателството на Съюза по силата на член 2 от Регламент (ЕС) № 1233/2011.

               (4)С предвиденото решение за увеличаване на официалната подкрепа за местните разходи следва да се адаптират разпоредбите относно подкрепата за местните разходи, заложени в споразумението, към преобладаващите модели на търговия и производство. Световните вериги за създаване на стойност доведоха до промени в решенията за снабдяване на износителите, като повечето износители вече се снабдяват от голям брой държави и във все по-голяма степен от мястото, където се намира купувачът. С цел да се предостави по-голяма гъвкавост на износителите от ЕС и да се даде възможност за прилагане на оптимални стратегии за снабдяване, горната граница на официалната подкрепа за местни разходи следва да бъде увеличена от 30 % на 40 % от стойността на експортния договор в държавите с високи доходи и от 30 % на 50 % от стойността на експортния договор в държавите със средни и ниски доходи,

               ПРИЕ НАСТОЯЩОТО РЕШЕНИЕ:

               Член 1

               Позицията, която трябва да се заеме от името на Съюза в рамките на писмена процедура на участниците в споразумението за официално подкрепяните експортни кредити по отношение на предвиденото решение за увеличаване на официалната подкрепа за местни разходи, е установена в приложението към настоящото решение.

               Член 2

               Адресат на настоящото решение е Комисията.

               Съставено в Брюксел на […] година.

                     За Съвета

                     Председател

                     (1)

                        Както е определено в член 5 от Конвенцията на ОИСР.

                     (2)

                        Регламент (ЕС) № 1233/2011 на Европейския парламент и на Съвета от 16 ноември 2011 г. за прилагането на определени насоки в областта на официално подкрепяните експортни кредити и за отмяна на решения 2001/76/ЕО и 2001/77/ЕО на Съвета (ОВ L 326, 8.12.2011 г., стр. 45).

                     (3)

                        В миналото предишните редакции на споразумението на ОИСР са били транспонирани в правото на ЕС с решения на Съвета.

                     (4)

                        Решение на Съвета относно създаване на Група за координиране на политиките за кредитно застраховане, кредитни гаранции и финансови кредити (OВ 66, 27.10.1960 г., стр. 1339).

                     (5)

                        Определяни от Световната банка всяка година въз основа на БНД на глава от населението.

                     (6)

                        Решение на Съда на Европейския съюз от 7 октомври 2014 г., Германия/Съвет, C-399/12, ECLI:EU:C:2014:2258, т. 61—64.

                     (7)

                        Регламент (ЕС) № 1233/2011 на Европейския парламент и на Съвета от 16 ноември 2011 г. за прилагането на определени насоки в областта на официално подкрепяните експортни кредити и за отмяна на решения 2001/76/ЕО и 2001/77/ЕО на Съвета (ОВ L 326, 8.12.2011 г., стр. 45) („Регламент (ЕС) № 1233/2011“).

    ---documentbreak---

               ЕВРОПЕЙСКА КОМИСИЯ
            Брюксел, 11.3.2021
            COM(2021) 114 final
            ПРИЛОЖЕНИЕ
            към
            Предложение за Решение на Съвета
            относно позицията, която трябва да се заеме от името на Европейския съюз по отношение на предвиденото решение на участниците в Споразумението за официално подкрепяните експортни кредити

               ПРИЛОЖЕНИЕ

               ПРЕДЛОЖЕНИЕ

               ГЛАВА II: ФИНАНСОВИ УСЛОВИЯ ЗА ЕКСПОРТНИТЕ КРЕДИТИ

               11.ПЪРВОНАЧАЛНА ВНОСКА, МАКСИМАЛНА ОФИЦИАЛНА ПОДКРЕПА И МЕСТНИ РАЗХОДИ

               г)Участниците могат да предоставят официална подкрепа за местни разходи при следните условия:

               1)максималният размер на официалната подкрепа за местни разходи не надвишава:

               –за държави от категория I — 40 % от стойността на експортния договор.

               –за държави от категория II — 50 % от стойността на експортния договор.

               2)официалната подкрепа за местните разходи не се предоставя при условия, които са по-благоприятни/по-малко ограничаващи от условията, договорени за свързания износ.

               3)когато официалната подкрепа за местни разходи превишава 15 % от стойността на експортния договор, такава официална подкрепа подлежи на предварително уведомление съгласно член 48, като се уточни естеството на местните разходи, които получават подкрепа.

               65.ПРЕРАЗГЛЕЖДАНЕ НА ОФИЦИАЛНАТА ПОДКРЕПА ЗА МЕСТНИТЕ РАЗХОДИ

               Участниците преразглеждат разпоредбите относно подкрепата за местните разходи не по-късно от 3 години след официалното одобрение.

               ПРИЛОЖЕНИЕ IV към споразумението

               ОТРАСЛОВА ДОГОВОРЕНОСТ ОТНОСНО ЕКСПОРТНИТЕ КРЕДИТИ ЗА ПРОЕКТИ, СВЪРЗАНИ С ЕНЕРГИЯТА ОТ ВЪЗОБНОВЯЕМИ ИЗТОЧНИЦИ, С НАМАЛЯВАНЕ И ПРИСПОСОБЯВАНЕ КЪМ ИЗМЕНЕНИЕТО НА КЛИМАТА И С ВОДИТЕ

               7. МЕСТНИ РАЗХОДИ

               a)За официално подкрепяните експортни кредити, свързани с договори на стойност от поне 10 милиона СПТ, официалната подкрепа, предоставена за местни разходи, не надвишава 30 % от стойността на експортния договор.

               б)За официално подкрепяните експортни кредити, свързани с договори на стойност под 10 милиона СПТ:

               1)за отраслите, изброени в допълнение I от настоящата отраслова договореност, официалната подкрепа, предоставена за местни разходи, не надвишава 45 % от стойността на експортния договор;

               2)за отраслите, изброени в допълнение II, и за проекти в сферата на водите, определени в член 4 от настоящата отраслова договореност, официалната подкрепа, предоставена за местни разходи, не надвишава 30 % от стойността на експортния договор.

               в)Когато официалната подкрепа за местни разходи превишава 15 % от стойността на експортния договор, такава официална подкрепа подлежи на предварително уведомление съгласно член 8 от настоящата отраслова договореност, като се уточни естеството на местните разходи, които получават подкрепа.


               ЕВРОПЕЙСКА КОМИСИЯ
            Брюксел, 18.3.2021
            COM(2021) 127 final
            2021/0066(NLE)
            Предложение за
            РЕШЕНИЕ НА СЪВЕТА
            относно позицията, която трябва да се заеме от името на Европейския съюз в рамките на Международната морска организация по време на 103-ата сесия на Комитета по морска безопасност и на 76-ата сесия на Комитета по безопасност на морската среда относно приемането на изменения на Международната конвенция за вахтената служба и нормите за подготовка и освидетелстване на моряците, Международния кодекс за подобрената програма за инспекции по време на преглед на кораби за насипни товари и нефтени танкери, Международния кодекс за системите за противопожарна безопасност и Международната конвенция за контрол на вредните противообрастващи системи на корабите

               ОБЯСНИТЕЛЕН МЕМОРАНДУМ

               1.Предмет на предложението

               Настоящото предложение се отнася до решението за установяване на позицията, която трябва да се заеме от името на Съюза на 103-ата сесия на Комитета по морска безопасност към Международната морска организация (MSC 103), която ще се състои виртуално от 5 до 14 май 2021 г., както и на 76-ата сесия на Комитета по опазване на морската среда към Международната морска организация (MEPC 76), която ще се състои виртуално от 7 до 17 юни 2021 г. По време на MSC 103 се предвижда приемането на изменения на:

               –Международната конвенция за вахтената служба и нормите за подготовка и освидетелстване на моряците (Конвенция STCW);

               –Международния кодекс за подобрената програма за инспекции по време на преглед на кораби за насипни товари и нефтени танкери (Кодекс ESP);

               –Международния кодекс за системите за противопожарна безопасност (Кодекс FSS).

               По време на MEPC 76 се предвижда приемането на изменения на:

               –Конвенцията за контрол на вредните противообрастващи системи на корабите (Конвенцията AFS).

               2.Контекст на предложението

               2.1.Конвенция за Международната морска организация

               Международната морска организация (ИМО) е създадена с Конвенцията за Международната морска организация. Целта на ИМО е да осигури форум за сътрудничество в областта на регулирането и практиките, отнасящи се до техническата част на международното корабоплаване. Освен това тя има за цел да насърчава приемането на възможно най-високите стандарти по отношение на морската безопасност, ефективността на корабоплаването, предотвратяването на замърсяването на морето от кораби и контрола върху него, като се застъпва за равнопоставени условия на конкуренция. ИМО разглежда също някои административни и правни въпроси.

               Конвенцията е в сила от 17 март 1958 г.

               Всички държави — членки на ЕС, са страни по нея.

               Всички държави — членки на ЕС, са страни по Международната конвенция за предотвратяване на замърсяването от кораби от 1973 г. („Конвенцията MARPOL“), в сила от 2 октомври 1983 г., и приложение VI, в сила от 18 май 2005 г. Съюзът не е страна по MARPOL.

               Всички държави — членки на ЕС, са страни по Международната конвенция за безопасност на човешкия живот на море от 1974 г. („Конвенцията SOLAS“), в сила от 25 май 1980 г. Съюзът не е страна по SOLAS.

               Международният кодекс за безопасност на корабите, използващи като гориво газове или други горива с ниска пламна температура („Кодекс IGF“), стана задължителен съгласно Конвенцията SOLAS. Неговата цел е да предостави международен стандарт за корабите, използващи като гориво газ или други горива с ниска пламна температура. В Кодекса се разглеждат всички области, в които е необходимо специално внимание при използването като гориво на газове или други горива с ниска пламна температура. В него се определят критерии за подреждане и монтиране на машини за задвижване и за спомагателни цели, които използват природен газ като гориво и ще имат еквивалентно ниво на функционалност по отношение на безопасността, надеждността и сигурността като това, което може да бъде постигнато с нови и съпоставими конвенционални основни или спомагателни двигатели, захранвани с мазут.

               2.2.Международна морска организация

               Международната морска организация (ИМО) е специализирана агенция на ООН, която отговаря за безопасността и сигурността на корабоплаването и за предотвратяването на замърсяването на морето от кораби. Тя е органът, който в световен мащаб определя стандартите за безопасността, сигурността и екологичните показатели на международното корабоплаване. Основната ѝ роля е да задава регулаторна рамка за сектора на корабоплаването, която е справедлива и ефективна и чието приемане и прилагане е всеобщо.

               Членството в организацията е отворено за всички държави, като всички държави — членки на ЕС, са членки на ИМО. Отношенията на ЕС с ИМО са основани по-специално на Споразумението за сътрудничество и съдействие между Междуправителствената морска консултативна организация (IMCO) и Комисията на Европейските общности през 1974 г.

               В Комитета по морска безопасност към ИМО влизат всички членки на ИМО и той заседава поне веднъж годишно. В него се обсъждат всякакви въпроси от компетентността на Организацията, свързани с навигационните средства, конструкцията и оборудването на плавателните съдове, комплектоването с екипаж от гледна точка на безопасността, правилата за предотвратяване на сблъсквания, обработката на опасни товари, процедурите и изискванията за морска безопасност, хидрографската информация, корабните дневници и навигационни записи, разследването на морски аварии, спасяването на хора и имущество, както и всякакви други въпроси, които са пряко свързани с морската безопасност.

               В Комитета по опазване на морската среда към ИМО влизат също всички членове на ИМО и той заседава най-малко веднъж годишно. Той се занимава със свързани с околната среда въпроси от компетентността на Организацията по отношение на контрола и превенцията на замърсяването от кораби, попадащо в обхвата на Конвенцията MARPOL, включително замърсяване с нефт, химикали в насипно състояние, отпадни води, отпадъци и емисии от корабите във въздуха, както и със замърсители на въздуха и емисии на парникови газове. Наред с това комитетът се занимава и с управлението на баластните води, противообрастващите системи, рециклирането на кораби, готовността и реагирането при замърсяване и с набелязването на специални зони и особено чувствителни морски зони.

               Както Комитетът по морска безопасност към ИМО, така и Комитетът по опазване на морската среда към ИМО осигуряват механизми за изпълнение на всички задължения, възложени им от Конвенцията за ИМО, Асамблеята на ИМО или Съвета на ИМО, както и всяко друго задължение в горепосочения обхват, което може да им бъде възложено по силата на друг международен инструмент, приет от ИМО. Решенията на Комитета по морска безопасност и Комитета по опазване на морската среда и на техните спомагателни органи се вземат с мнозинство от членовете.

               2.3.Предвидени актове на Комитета по морска безопасност към ИМО

               От 5 до 14 май 2021 г. MSC 103 трябва да приеме изменения на Конвенцията и Кодекса STCW, Кодекса ESP, Кодекса FSS, глава III от Конвенцията SOLAS и Кодекса LSA.

               Целта на предвидените изменения на правило 1/1 от Конвенцията STCW е да се включи определение на „високо напрежение“, а на измененията на раздел A-1/1 от Кодекса STCW — да се измени определението на „оперативно ниво“ така, че да се включи длъжността „механик-електротехник“.

               Целта на предвидените изменения на приложение 2 към част А от приложение Б към Кодекса ESP от 2011 г. е да се ограничи измерването на дебелината на двукорпусните нефтени танкери при първия подновителен преглед само до съмнителните области.

               Целта на предвидените изменения на глава 9 от Кодекса за системите за противопожарна безопасност (FSS) е да се изясни допустимостта на монтирането на товарни кораби и балкони на каютите на пътническите кораби на по-малко сложни и по-евтини системи за откриване на неизправности по сектори при системите с разпознаване на всеки отделен детектор за пожар.

               2.4.Предвиден акт на Комитета по опазване на морската среда към ИМО

               От 10 до 17 юни 2021 г. MEPC 76 трябва да приеме изменения на Конвенцията AFS. Целта на предвидените изменения е да се включи цибутрин в списъка на забранените противообрастващи вещества. Това е резултат от инициатива на ЕС.

               3.Позиция, която трябва да се заеме от името на Съюза

               3.1.Изменения на Международната конвенция за вахтената служба и нормите за подготовка и освидетелстване на моряците

               По време на 6-ата сесия на Подкомитета за човешкия елемент, подготовката и вахтената служба (HTW 6), проведена в Лондон от 29 април до 3 май 2019 г., беше прието искане на Международния транспортен форум (ITF), с което се предлага да се изясни оперативното ниво на функциите на „механик-електротехник“ в определението за „оперативно ниво“ в раздел A-I/1 от Кодекса STCW (Определения и разяснения) и включването на ново определение на термина „високо напрежение“ в този раздел.

               Подкомитетът впоследствие   постигна съгласие проектоопределението за „високо напрежение“ да бъде включено в правило I/1 от Конвенцията STCW, както е предвидено в приложение 7 към HTW 6/13, за представяне пред MSC 102 за одобряване с цел приемане. Подкомитетът постигна също съгласие по проектоизменението на раздел A-I/1 от Кодекса STCW за включване в определението за „оперативно ниво“ на длъжността „механик-електротехник“ като последователна стъпка след въвеждането на тази длъжност като част от измененията от Манила от 2010 г., както е предвидено в приложение 8 към HTW 6/13, за представяне пред MSC 102 за одобряване с цел приемане.

               MSC 102 одобри измененията, а в точки 13.9 и 13.10 от неговия доклад (MSC 102/24) е посочено, че се предвижда измененията да бъдат приети на 103-ата сесия на този комитет.

               Съюзът следва да подкрепи тези изменения, тъй като те изясняват оперативното ниво на функциите на „механик-електротехник“ и въвеждат общо определение на термина „високо напрежение“.

               3.2.Изменения в Международния кодекс за подобрената програма за инспекции по време на преглед на кораби за насипни товари и нефтени танкери (Кодекс ESP).

               На своята 7-а сесия Подкомитетът за проектирането и конструирането на кораби разгледа предложение на IACS, подкрепено от проучване, за изменение на приложение 2 към част А от приложение Б към Кодекса ESP от 2011 г., изменено с резолюция MSC.461(101), съгласно което ще бъде достатъчно да се разглеждат само съмнителните области при измерването на дебелината на двукорпусните нефтени танкери при първия подновителен преглед. След кратко обсъждане Подкомитетът се споразумя по проектоизмененията на Кодекса ESP от 2011 г., както е предвидено в приложение 7, за представянето им на MSC 102 с цел одобряване и последващо приемане.

               MSC 102 одобри измененията, като в точка 17.24 от доклада на MSC (MSC 102/24) се посочва, че се предвижда промените да бъдат приети на 103-ата сесия на този комитет. Този въпрос вече бе включен в неофициалния документ на ЕС за MSC 102.

               Съюзът следва да подкрепи тези изменения, тъй като те позволяват IACS да се съсредоточи върху съмнителните области при измерването на дебелината на двукорпусните нефтени танкери.

               3.3.Изменения на Международния кодекс за системите за противопожарна безопасност (Кодекс FSS).

               MSC 98 включи нов елемент относно „Изменения на глава 9 от Кодекса FSS относно изискванията за откриване на неизправности за товарни кораби и балкони на каютите на пътническите кораби, оборудвани със системи с разпознаване на всеки отделен детектор за пожар“ в двугодишния план за 2018—2019 г. на Подкомитета и проекта на дневен ред за SSE 6, като крайният срок за приключване е 2020 г. (MSC 98/23, точка 20.34).

               На своята 7-ма сесия Подкомитетът за корабни системи и оборудване (SSE) постигна съгласие по проектоизмененията на глава 9 от Международния кодекс за системите за противопожарна безопасност (Кодекса FSS) и свързания проект на резолюция MSC, както е предвидено в приложение 3 от неговия доклад SSE 7/21, с цел те да бъдат одобрени от MSC 102.

               MSC 102 одобри проектоизмененията на глава 9 от Кодекса FSS, като в точка 19.8 от доклада на MSC (MSC 102/24) се посочва, че се предвижда измененията да бъдат приети на MSC 103.

               Съюзът следва да подкрепи тези изменения, тъй като те обхващат системи, които съчетават подобрената безопасност на изискваните при пътнически кораби системи с разпознаване на всеки отделен детектор за пожар с по-малко сложните и по-евтини системи за откриване на неизправности по сектори, които се допускат само за товарни кораби и за балконите на каютите на пътническите кораби.

               3.4.Изменения на Конвенцията за контрол на вредните противообрастващи корабни системи

               MEPC 71 прие искането на ЕС, предлагащо включването на нов документ за изменение на приложение 1 към Международната конвенция за контрол на вредните противообрастващи системи на корабите (Конвенция AFS) от 2001 г., с цел да се включи контрол върху цибутрина, и го предвиди за разглеждане на 5-ата сесия на Подкомитета за предотвратяване на замърсяването и контрол (PPR 5).

               Съгласно посоченото от MEPC 73, след като най-напред от PPR 5 е било прието, че първоначалното предложение за изменение на приложение 1 към Конвенцията AFS за включване на контрол върху цибутрина, както е било внесено от името на Съюза с документ PPR 5/19, заедно с информацията, съдържаща се в документ PPR 5/INF.9, отговаря на изискванията по приложение 2 към Конвенцията AFS, по-късно в рамките на PPR 5 е било постигнато съгласие, че се налага по-подробен преглед на цибутрина.

               След обсъждане на PPR 7 Подкомитетът се споразумя относно (1) проектоизменението на приложение 1 (Контрол на противообрастващите системи) към Конвенцията AFS, в което ще се включи контролът върху цибутрина, както е предвидено в приложения от 1 до 6, за разглеждане от MEPC 75, за определяне на действителните дати, на чиито места понастоящем има квадратни скоби, и за последващо одобрение; както и за (2) проектоизмененията на приложение 4 (Прегледи и изисквания за сертифициране за противообрастващите системи) към Конвенцията AFS, включващи проектоизмененията на образеца на международния сертификат за противообрастващи системи, за разглеждане от MEPC 75 с цел одобряване.

               MEPC 75 финализира текста на измененията на Конвенцията AFS, като в точка 10.17 от доклада MEPC (MEPC 75/18) се посочва, че се предвижда измененията да бъдат приети на MEPC 76. Позицията тези изменения да бъдат подкрепени е включена в неофициалния документ на ЕС за MEPC 75.

               Съюзът е инициатор на призива за световна забрана на това противообрастващо вещество, което понастоящем е забранено за продажба в ЕС. Затова Съюзът следва да подкрепи тези изменения, които ще въведат световна забрана на веществото, като по този начин ще се постигне целта на ЕС.

               3.5.Свързано законодателство на ЕС и компетентност на ЕС

               3.5.1.Изменения на Международната конвенция за вахтената служба и нормите за подготовка и освидетелстване на моряците

               Директива 2008/106/ЕО
                  1
                изисква държавите членки да гарантират, че морските лица са получили обучение, което отговаря най-малко на изискванията на Конвенцията STCW, и прилагат задължителната част А от Кодекса STCW. От особено значение в разглеждания случай са член 1, параграфи 6 и 7 от директивата, в които се посочват отговорностите на конкретни лица от командния състав на кораба във връзка с електрическото оборудване, както и правило III/5 от приложение I, глава I, в което се посочва специфичната функция „Електрообзавеждане, електронна апаратура и системите за управление“, по отношение на която са определени уменията, посочени в нормите за компетентност. Измененията, които следва да бъдат приети на MSC 103, въвеждащи промени в част А от Кодекса STCW, ще засегнат изискванията на директивата.

               3.5.2.Изменения в Международния кодекс за подобрената програма за инспекции по време на преглед на кораби за насипни товари и нефтени танкери

               С членове 5 и 6 от Регламент (ЕС) № 530/2012 на Европейския парламент и на Съвета
                  2
                се въвежда задължително прилагане на Схемата за оценка на състоянието (СОС) на ИМО спрямо еднокорпусните нефтени танкери на възраст над 15 години. В Подобрената програма за инспекции по време на преглед на кораби за насипни товари и нефтени танкери (или също Подобрена програма за преглед — ППП) е определено как да се провежда такова интензифицирано оценяване. Тъй като ППП се използва като инструмент за постигане на целта на СОС, всички промени в инспекциите по ППП, като например настоящите изменения за насочване на наблюденията само към съмнителните области за измерването на дебелината на двукорпусните нефтени танкери при първия подновителен преглед, автоматично ще бъдат приложими посредством Регламент (ЕС) № 530/2012.

               3.5.3.Изменения на Международния кодекс за системи за противопожарна безопасност (Кодекса FSS)

               С член 6, параграф 2, буква а), подточка i) от Директива 2009/45/ЕО за правилата за безопасност и стандартите за пътническите кораби
                  3
                Конвенцията SOLAS с нейните изменения се прилага спрямо пътнически кораби от клас А. Кодексът FSS е задължителен за пътническите кораби посредством Конвенцията SOLAS.

               Ето защо измененията на Кодекса FSS, които следва да бъдат приети на MSC 103, ще засегнат изискванията, приложими посредством Директива 2009/45/ЕО.

               3.5.4.Изменения на Конвенцията за контрол на вредните противообрастващи корабни системи

               Регламент (ЕС) № 528/2012 на ЕС относно биоцидите
                  4
                регламентира предоставянето на пазара и употребата, наред с другото, на противообрастващи продукти. С оглед на резултатите от няколко научни изследвания и извършената на равнището на ЕС партньорска проверка Комисията прие Решение за изпълнение (ЕС) 2016/107 от 27 януари 2016 г.
                  5
               , фактически забраняващо предоставянето на пазара и употребата на противообрастващи бои, съдържащи цибутрин, във всички държави — членки на ЕС, и държавите от ЕИП. Ето защо измененията на Конвенцията за контрол на вредните противообрастващи корабни системи ще засегнат Регламент (ЕС) 528/2012.

               3.5.5.Компетентност на ЕС

               Измененията на част А от Кодекса STCW ще засегнат правото на ЕС посредством прилагането на Директива 2008/106/ЕО.

               Измененията на Кодекса ESP ще засегнат правото на ЕС посредством прилагането на Регламент (ЕС) 530/2012.

               Измененията на Международния кодекс за системите за противопожарна безопасност (Кодекса FSS) ще засегнат правото на ЕС посредством прилагането на член 6, параграф 2, буква а), подточка i) от Директива 2009/45/ЕО.

               Измененията на Международната конвенция за контрол на вредните противообрастващи системи на корабите ще засегнат правото на ЕС посредством прилагането на Регламент (ЕС) 528/2012.

               Следователно Съюзът има изключителна компетентност по силата на последната част от член 3, параграф 2 от ДФЕС и поради това е необходимо да се установи позицията му по отношение на актовете за приемане на посочените по-горе изменения.

               4.Правно основание

               4.1.Процесуалноправно основание

               4.1.1.Принципи

               В член 218, параграф 9 от Договора за функционирането на Европейския съюз (ДФЕС) се предвижда приемането на решения за установяване на „позициите, които трябва да се заемат от името на Съюза в рамките на орган, създаден със споразумение, когато този орган има за задача да приема актове с правно действие, с изключение на актовете за допълнение или изменение на институционалната рамка на споразумението“.

               Член 218, параграф 9 от ДФЕС се прилага независимо от това дали Съюзът е член на органа, или страна по споразумението
                  6
               .

               Понятието „актове с правно действие“ включва актове с правно действие по силата на нормите на международното право, които уреждат съответния орган. То включва и инструменти, които нямат обвързващ характер съгласно международното право, но са „годни да окажат съществено въздействие върху съдържанието на приеманата от законодателя на Съюза нормативна уредба“
                  7
               .

               4.1.2.Приложение в настоящия случай

               Комитетът по морска безопасност и Комитетът по опазване на морската среда към ИМО са органи, учредени по силата на споразумение — Конвенцията за Международната морска организация.

               Актовете, които тези два комитета към ИМО имат задачата да приемат, представляват актове с правно действие. Предвидените актове са в състояние да повлияят значително върху съдържанието на следното законодателството на ЕС, а именно:

               –Директива 2008/106/ЕО на Европейския парламент и на Съвета от 19 ноември 2008 г. относно минималното ниво на обучение на морските лица. Причината за това е, че с директивата се прилага част А от Кодекса STCW.

               –Регламент (ЕС) № 530/2012 на Европейския парламент и на Съвета от 13 юни 2012 г. относно ускореното въвеждане на изисквания за двукорпусни или еквивалентни конструкции за еднокорпусни нефтени танкери. Причината за това е, че с посочения регламент се въвежда изискване за задължително прилагане на Схемата за оценка на състоянието (CAS) на ИМО спрямо еднокорпусни нефтени танкери на възраст над 15 години. В Подобрената програма за инспекции по време на преглед на кораби за насипни товари и нефтени танкери (или също Подобрена програма за преглед — ППП) е определено как да се провежда такова интензифицирано оценяване. Тъй като ППП се използва като инструмент за постигане на целта на СОС, всички промени на инспекциите по ППП ще бъдат автоматично приложими посредством Регламент (ЕС) № 530/2012.

               –Директива 2009/45/ЕО на Европейския парламент и на Съвета за правилата за безопасност и стандартите за пътническите кораби. Това се дължи на факта, че в Директива 2009/45/ЕО се определя, че пътническите кораби от клас А трябва да отговарят напълно на изискванията на Конвенцията SOLAS, заедно с измененията. Кодексът FSS става задължителен посредством Конвенцията SOLAS.

               –Регламент (ЕС) 528/2012 на Европейския парламент и на Съвета от 22 май 2012 г. относно предоставянето на пазара и употребата на биоциди. Причината за това е, че регламентът забранява предоставянето на пазара и употребата на противообрастващи бои, съдържащи цибутрин, във всички държави — членки на ЕС, и държавите от ЕИП.

               Ето защо измененията на

               –Международна конвенция за вахтената служба и нормите за подготовка и освидетелстване на моряците,

               –Международния кодекс за подобрената програма за инспекции по време на преглед на кораби за насипни товари и нефтени танкери,

               –Международния кодекс за системите за противопожарна безопасност (Кодекса FSS),

               –Международната конвенция за контрол на вредните противообрастващи системи на корабите

               ще засегнат правото на ЕС посредством прилагането, съответно, на Директива 2008/106/ЕО на Европейския парламент и на Съвета от 19 ноември 2008 г. относно минималното ниво на обучение на морските лица, Регламент (ЕС) № 530/2012 на Европейския парламент и на Съвета от 13 юни 2012 г. относно ускореното въвеждане на изисквания за двукорпусни или еквивалентни конструкции за еднокорпусни нефтени танкери, Директива 2009/45/ЕО на Европейския парламент и на Съвета от 6 май 2009 г. за правилата за безопасност и стандартите за пътническите кораби и Регламент (ЕС) № 528/2012 на Европейския парламент и на Съвета от 22 май 2012 г. относно предоставянето на пазара и употребата на биоциди.

               Предвидените актове не допълват, нито изменят институционалната рамка на споразумението.

               Поради това процесуалноправното основание за предложеното решение е член 218, параграф 9 от ДФЕС.

               4.2.Материалноправно основание

               4.2.1.Принципи

               Материалноправното основание за дадено решение съгласно член 218, параграф 9 от ДФЕС зависи преди всичко от целта и съдържанието на предвидения акт, във връзка с който се заема позиция от името на Съюза. Ако предвиденият акт преследва две цели или се състои от две части и ако едната от целите или частите може да се определи като основна, докато другата е само акцесорна, решението съгласно член 218, параграф 9 от ДФЕС трябва да се основава на едно-единствено материалноправно основание, а именно на изискваното от основната или преобладаващата цел или част.

               4.2.2.Приложение в настоящия случай

               Основната цел и съдържание на предвидения акт са свързани с морския транспорт. Поради това материалноправното основание за предложеното решение е член 100, параграф 2 от ДФЕС.

               4.3.Заключение

               Правното основание за предложеното решение следва да бъде член 100, параграф 2 от ДФЕС във връзка с член 218, параграф 9 от ДФЕС.

               2021/0066 (NLE)

               Предложение за

               РЕШЕНИЕ НА СЪВЕТА

               относно позицията, която трябва да се заеме от името на Европейския съюз в рамките на Международната морска организация по време на 103-ата сесия на Комитета по морска безопасност и на 76-ата сесия на Комитета по безопасност на морската среда относно приемането на изменения на Международната конвенция за вахтената служба и нормите за подготовка и освидетелстване на моряците, Международния кодекс за подобрената програма за инспекции по време на преглед на кораби за насипни товари и нефтени танкери, Международния кодекс за системите за противопожарна безопасност и Международната конвенция за контрол на вредните противообрастващи системи на корабите

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 100, параграф 2 във връзка с член 218, параграф 9 от него,

               като взе предвид предложението на Европейската комисия,

               като има предвид, че:

               (1)Конвенцията за Международната морска организация („ИМО“) влезе в сила на 17 март 1958 г.

               (2)Международната морска организация (ИМО) е специализирана агенция на ООН, която отговаря за безопасността и сигурността на корабоплаването и за предотвратяването на замърсяването на морските води и въздуха от корабите. Всички държави — членки на Съюза, членуват в ИМО. Съюзът не е член на ИМО.

               (3)Съгласно член 28, буква б) от Конвенцията за ИМО Комитетът по морска безопасност може да приема изменения на Международната конвенция за вахтената служба и нормите за подготовка и освидетелстване на моряците („Конвенцията STCW“)
                  8
                и на Международната конвенция за безопасност на човешкия живот на море („Конвенцията SOLAS“)
                  9
               .

               (4)Съгласно член 38, буква a) от Конвенцията за ИМО Комитетът по безопасност на морската среда може да приема изменения на Международната конвенция за контрол на вредните противообрастващи системи на корабите („Конвенцията AFS“)
                  10
               .

               (5)По време на своята 103-та сесия от 5 до 14 май 2021 г. Комитетът по морска безопасност трябва да приеме изменения на Конвенцията STCW, Международния кодекс за подобрената програма за инспекции по време на преглед на кораби за насипни товари и нефтени танкери (Кодекса ESP) и Международния кодекс за системите за противопожарна безопасност (Кодекса FSS).

               (6)По време на своята 76-а сесия от 10 до 17 юни 2021 г. Комитетът по безопасност на морската среда трябва да приеме изменения на Конвенцията AFS.

               (7)Целесъобразно е да се установи позицията, която трябва да се заеме от името на Съюза по време на 103-ата сесия на Комитета по морска безопасност, тъй като измененията на Конвенцията STCW, Кодекса ESP и Кодекса FSS могат да окажат съществено въздействие върху съдържанието на правото на Съюза, в частност, съответно, на Директива 2008/106/ЕО на Европейския парламент и на Съвета
                  11
               , Регламент (ЕС) 530/2012 на Европейския парламент и на Съвета
                  12
                и Директива 2009/45/ЕО на Европейския парламент и на Съвета
                  13
               .

               (8)С измененията на част A от Кодекса STCW от Конвенцията STCW ще се разясни оперативното ниво на функциите на „механик-електротехник“ и ще се въведе общо определение на термина „високо напрежение“. Затова Съюзът следва да подкрепи тези изменения, които изясняват функциите на работещите на борда лица, с което ще се осигури по-голяма яснота на различните отговорности и задачи.

               (9)Измененията на приложение 2 към част A от приложение Б към Кодекса ESP ще дадат възможност да инспекторите да се съсредоточат върху съмнителни области при измерването на дебелината на двукорпусните нефтени танкери. Затова Съюзът следва да подкрепи тези изменения, които ще повишат безопасността на море и ще намалят риска от разливи в случай на инциденти.

               (10)Измененията на глава 9 от Кодекса FSS ще обхващат системи, които съчетават подобрената безопасност на изискваните при пътнически кораби системи с разпознаване на всеки отделен детектор за пожар с по-малко сложните и по-евтини системи за откриване на неизправности по сектори, които се допускат само за товарни кораби и за балконите на каютите на пътническите кораби. Затова Съюзът следва да подкрепи тези изменения, които ще доведат до по-добра защита на лицата на борда в случай на пожар.

               (11)Целесъобразно е да се установи позицията, която трябва да се заеме от името на Съюза по време на 76-ата сесия на Комитета по безопасност на морската среда, тъй като измененията на приложения 1 и 4 към Конвенцията AFS могат да окажат съществено въздействие върху съдържанието на правото на Съюза, в частност на Регламент (ЕС) 528/2012 на Европейския парламент и на Съвета от 22 май 2012 г. относно предоставянето на пазара и употребата на биоциди.

               (12)Измененията на приложения 1 и 4 към Конвенцията AFS ще гарантират световна забрана на противообрастващото вещество цибутрин, което вече е забранено за продажба в Съюза.

               (13)Позицията на Съюза трябва да бъде изразена от държавите — членки на Съюза, които са членки на Комитета по морска безопасност и Комитета по опазване на морската среда към ИМО, като те действат съвместно,

               ПРИЕ НАСТОЯЩОТО РЕШЕНИЕ:

               Член 1

               Позицията, която трябва да се заеме от името на Съюза в рамките на 103-ата сесия на Комитета по морска безопасност към Международната морска организация („ИМО“), е да се изрази съгласие с:

               а)приемането на измененията на Международната конвенция за вахтената служба и нормите за подготовка и освидетелстване на моряците, съдържащи се в приложения 7 и 8 от документ MSC 102/24 на ИМО;

               б)приемането на измененията на Международния кодекс за подобрената програма за инспекции по време на преглед на кораби за насипни товари и нефтени танкери, съдържащи се в приложение 15 от документ MSC 102/24 на ИМО; и

               в)приемането на измененията на Международния кодекс за системите за противопожарна безопасност, съдържащи се в приложение 20 от документ MSC 102/24 на ИМО.

               Член 2

               Позицията, която трябва да се заеме от името на Съюза в рамките на 76-ата сесия на Комитета по опазване на морската среда към ИМО, е да се изрази съгласие с приемането на измененията на Международната конвенция за контрол на вредните противообрастващи системи на корабите, съдържащи се в приложение 7 към документ MEPC 75/18 на ИМО.

               Член 3

               1.Позицията, посочена в член 1, се изразява от държавите — членки на Съюза, които са членки на Комитета по морска безопасност към ИМО, като те действат съвместно.

               2.Позицията, посочена в член 2, се изразява от държавите — членки на Съюза, които са членки на Комитета по опазване на морската среда към ИМО, като те действат съвместно.

               Член 4

               Адресати на настоящото решение са държавите членки.

               Съставено в Брюксел на […] година.

                     За Съвета

                     Председател

                     (1)

                        ОВ L 323, 3.12.2008 г., стр. 33—61.

                     (2)

                        ОВ L 172, 30.6.2012 г., стр. 3—9.

                     (3)

                        ОВ L 163, 25.6.2009 г., стр. 1—140.

                     (4)

                        ОВ L 167, 27.6.2012 г., стр. 1—123.

                     (5)

                        ОВ L 21, 28.1.2016 г., стр. 81—82.

                     (6)

                        Дело C-399/12, Германия/Съвет (OIV), ECLI:EU:C:2014:2258, т. 64.

                     (7)

                        Дело C-399/12, Германия/Съвет (OIV), ECLI:EU:C:2014:2258, т. 61—64.

                     (8)

                        Конвенцията STCW е в сила от 28 април 1984 г.

                     (9)

                        Конвенцията SOLAS е в сила от 25 май 1980 г.

                     (10)

                        Конвенцията AFS е в сила от 17 септември 2008 г.

                     (11)

                        Директива 2008/106/ЕО на Европейския парламент и на Съвета от 19 ноември 2008 г. относно минималното ниво на обучение на морските лица (ОВ L 323, 3.12.2008 г., стр. 33).

                     (12)

                        Регламент (ЕС) № 530/2012 на Европейския парламент и на Съвета от 13 юни 2012 г. относно ускореното въвеждане на изисквания за двукорпусни или еквивалентни конструкции за еднокорпусни петролни танкери (ОВ L 172, 30.6.2012 г., стр. 3).

                     (13)

                        Директива 2009/45/ЕО на Европейския парламент и на Съвета от 6 май 2009 г. за правилата за безопасност и стандартите за пътническите кораби (ОВ L 163, 25.6.2009 г., стр. 1).


               ЕВРОПЕЙСКА КОМИСИЯ
            Брюксел, 21.6.2021
            COM(2021) 314 final
            2021/0147(NLE)
            Предложение за
            РЕШЕНИЕ НА СЪВЕТА
            относно позицията, която трябва да се заеме от името на Европейския съюз в рамките на Комитета по търговията, създаден със Споразумението за свободна търговия между Европейския съюз и Социалистическа република Виетнам, във връзка с приемането на процедурния правилник на посочения комитет

               ОБЯСНИТЕЛЕН МЕМОРАНДУМ

               1.Предмет на предложението

               Настоящото предложение се отнася до решението за установяване на позицията, която трябва да се заеме от името на Съюза в рамките на Комитета по търговията, създаден със Споразумението за свободна търговия между Европейския съюз и Социалистическа република Виетнам („Споразумението“), във връзка с предвиденото приемане на процедурния правилник на посочения комитет.

               2.Контекст на предложението

               2.1.Споразумението за свободна търговия между Европейския съюз и Социалистическа република Виетнам

               Със Споразумението се създава зона за свободна търговия между Съюза и Виетнам. Целите на Споразумението са либерализиране и улесняване на търговията и инвестициите между страните. Тези цели са част от по-широката решимост на страните да укрепват своите икономически, търговски и инвестиционни отношения в съответствие с целта за устойчиво развитие и да насърчават търговията и инвестициите в рамките на Споразумението по начин, при който се отчита високата степен на защита на околната среда и труда и съответните международно признати стандарти и споразумения. Споразумението влезе в сила на 1 август 2020 г.

               2.2.Комитетът по търговията

               С член 17.1 от Споразумението се създава Комитетът по търговията. С член 17.2 от Споразумението се учредяват пет специализирани комитета: Комитетът по търговията със стоки, Комитетът по митническите въпроси, Комитетът по санитарните и фитосанитарните мерки, Комитетът по инвестициите, търговията с услуги, електронната търговия и държавните поръчки и Комитетът по търговията и устойчивото развитие. С член 17.3 също така се създават две работни групи: по правата върху интелектуална собственост, включително географските означения, и по моторните превозни средства и частите.

                  Комитетът по търговията се състои от представители на страните и заседава веднъж годишно, освен ако той е взел друго решение или при спешни случаи по искане на някоя от страните. Комитетът по търговията се председателства съвместно от министъра на промишлеността и търговията на Виетнам и от члена на Европейската комисия, отговарящ за търговията.

                  Комитетът по търговията, специализираните комитети и работните групи отговарят за изпълнението и прилагането на Споразумението в съответните си области на компетентност.

               2.3.Предвиденият акт на Комитета по търговията

               Комитетът по търговията може да приеме свой процедурен правилник („предвидения акт“) в съответствие с член 17.1, параграф 4, буква е) от Споразумението.

               3.Позиция, която трябва да се заеме от името на Съюза

               Позицията, която трябва да се заеме от името на Съюза, следва да е насочена към приемане на процедурния правилник на Комитета по търговията, както е предвидено в Споразумението.

               4.Правно основание

               4.1.Процесуалноправно основание

               4.1.1.Принципи

               В член 218, параграф 9 от Договора за функционирането на Европейския съюз (ДФЕС) се предвижда приемането на решения за установяване на „позициите, които трябва да се заемат от името на Съюза в рамките на орган, създаден със споразумение, когато този орган има за задача да приема актове с правно действие, с изключение на актовете за допълнение или изменение на институционалната рамка на споразумението“.

               Понятието „актове с правно действие“ включва актове с правно действие по силата на нормите на международното право, които уреждат съответния орган. То включва и инструменти, които нямат обвързващ характер съгласно международното право, но са „годни да окажат съществено въздействие върху съдържанието на приеманата от законодателя на Съюза нормативна уредба“
                  1
               .

               4.1.2.Прилагане в конкретния случай

               Комитетът по търговията е орган, създаден по силата на споразумение, а именно Споразумението за свободна търговия между Европейския съюз и Социалистическа република Виетнам.

               Решението, което Комитетът по търговията трябва да приеме, представлява акт с правно действие.

               Предвиденият акт е обвързващ и не допълва, нито изменя институционалната рамка на Споразумението.

               Поради това процесуалноправното основание за предложеното решение е член 218, параграф 9 от ДФЕС.

               4.2.Материалноправно основание

               4.2.1.Принципи

               Материалноправното основание за дадено решение съгласно член 218, параграф 9 от ДФЕС зависи преди всичко от целта и съдържанието на предвидения акт, във връзка с който се заема позиция от името на Съюза. Ако предвиденият акт преследва две цели или се състои от две части и ако едната от целите или частите може да се определи като основна, докато другата е само акцесорна, решението съгласно член 218, параграф 9 от ДФЕС трябва да се основава на едно-единствено материалноправно основание, а именно на изискваното от основната или преобладаващата цел или част.

               4.2.2.Прилагане в конкретния случай

               Основната цел и съдържанието на предвидения акт са свързани с общата търговска политика и международния транспорт.

                  Поради това материалноправното основание за предложеното решение е Договорът за функционирането на Европейския съюз, и по-специално член 91, параграф 1, член 100, параграф 2 и член 207, параграф 4, първа алинея от него.

               4.3.Заключение

                  Правното основание за предложеното решение следва да бъде член 91, параграф 1, член 100, параграф 2 и член 207, параграф 4, първа алинея от ДФЕС във връзка с член 218, параграф 9 от него.

               5.Публикуване на предвидения акт

               Предвижда се решението на Комитета по търговията да бъде публикувано, след като бъде прието.

               2021/0147 (NLE)

               Предложение за

               РЕШЕНИЕ НА СЪВЕТА

               относно позицията, която трябва да се заеме от името на Европейския съюз в рамките на Комитета по търговията, създаден със Споразумението за свободна търговия между Европейския съюз и Социалистическа република Виетнам, във връзка с приемането на процедурния правилник на посочения комитет

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 91, параграф 1, член 100, параграф 2 и член 207, параграф 4, първа алинея във връзка с член 218, параграф 9 от него,

               като взе предвид предложението на Европейската комисия,

               като има предвид, че:

               (1)Споразумението за свободна търговия между Европейския съюз и Социалистическа република Виетнам („Споразумението“) беше сключено от Съюза с Решение (EС) 2020/753 на Съвета
                  2
                и влезе в сила на 1 август 2020 г.

               (2)Съгласно член 17.1, параграф 4, буква е) от Споразумението Комитетът по търговията може да приеме свой процедурен правилник.

               (3)По време на първото си заседание Комитетът по търговията трябва да приеме свой собствен процедурен правилник, както е предвидено в Споразумението.

               (4)Поради това е целесъобразно да се установи позицията, която трябва да се заеме от името на Съюза в рамките на Комитета по търговията въз основа на приложения проект на решение на Комитета по търговията във връзка с процедурния му правилник, за да се гарантира ефективното изпълнение на Споразумението,

               ПРИЕ НАСТОЯЩОТО РЕШЕНИЕ:

               Член 1

               Позицията, която трябва да се заеме от името на Съюза на първото заседание на Комитета по търговията, създаден със Споразумението за свободна търговия между Европейския съюз и Социалистическа република Виетнам, във връзка с приемането на процедурния правилник на Комитета по търговията се основава на проекта на решение на Комитета по търговията, приложен към настоящото решение.

               Член 2

               След приемането му решението на Комитета по търговията се публикува в Официален вестник на Европейския съюз.

               Член 3

               Адресат на настоящото решение е Комисията.

               Съставено в Брюксел на […] година.

                     За Съвета

                     Председател

                     (1)

                        Решение на Съда от 7 октомври 2014 г., Германия срещу Съвета на Европейския съюз, C-399/12, ECLI:EU:C:2014:2258, т. 61—64.

                     (2)

                        OB L 186, 12.6.2020 г., стр. 1.

    ---documentbreak---

               ЕВРОПЕЙСКА КОМИСИЯ
            Брюксел, 21.6.2021
            COM(2021) 314 final
            ПРИЛОЖЕНИЕ
            към
            Предложение за Решение на Съвета
            относно позицията, която трябва да се заеме от името на Европейския съюз в рамките на Комитета по търговията, създаден със Споразумението за свободна търговия между Европейския съюз и Социалистическа република Виетнам, във връзка с приемането на процедурния правилник на посочения комитет

               ПРИТУРКА

               РЕШЕНИЕ № […/2021]
               НА КОМИТЕТА ПО ТЪРГОВИЯТА

               от

               за приемане на процедурния му правилник

               КОМИТЕТЪТ ПО ТЪРГОВИЯТА,

               като взе предвид Споразумението за свободна търговия между Европейския съюз и Социалистическа република Виетнам, и по-специално член 17.1, параграф 4, буква е) от него,

               като има предвид, че:

               (1)Съгласно член 17.1, параграф 4, буква е) от Споразумението Комитетът по търговията може да приеме свой процедурен правилник.

               РЕШИ:

               1.Приема се установеният в приложението процедурен правилник на Комитета по търговията.

               2.Настоящото решение влиза в сила на [дата, която трябва да се договори].

               Съставено в ..... на ....година.

                        За Комитета по търговията

                        Съпредседатели

               ПРИЛОЖЕНИЕ

               ПРОЦЕДУРЕН ПРАВИЛНИК НА КОМИТЕТА ПО ТЪРГОВИЯТА

               създаден съгласно член 17.1 от Споразумението за свободна търговия между Европейския съюз, от една страна, и Социалистическа република Виетнам, от друга страна

               ЧЛЕН 1

               Роля и наименование на Комитета по търговията

               1.
                     Комитетът, създаден съгласно член 17.1 от Споразумението за свободна търговия между Европейския съюз, от една страна, и Социалистическа република Виетнам, от друга страна (наричано по-нататък „Споразумението“), отговаря за всички въпроси, посочени в 17.1 от Споразумението.

               2.
                     В документите си, включително решения и препоръки, горепосоченият комитет се нарича „Комитет по търговията“.

               ЧЛЕН 2

               Състав и председателство

               1.
                     В съответствие с член 17.1, параграф 1 от Споразумението Комитетът по търговията е съставен от представители на Европейския съюз и Социалистическа република Виетнам.

               2.
                     Комитетът по търговията се председателства съвместно от члена на Европейската комисия, отговарящ за търговията, и от министъра на промишлеността и търговията на Виетнам или от съответните им заместници.

               3.
                     В случай че Комитетът по търговията се председателства съвместно от съответните заместници, всяка страна уведомява другата страна за името, длъжността и данните за връзка на оправомощеното длъжностно лице, което отговаря за съпредседателството на Комитета по търговията за дадената страна. Това оправомощено длъжностно лице се счита, че притежава правомощията да представлява страната до момента, в който тя съобщи на другата страна за нов съпредседател.

               ЧЛЕН 3

               Секретариат

               1.
                     За всяка от страните длъжностните лица от службите, които отговарят по въпросите в областта на търговията, заедно изпълняват функциите на секретариат на Комитета по търговията.

               2.
                     Секретариатът ще изпълнява функцията на звено за контакт и ще съдейства за организиране на работата на Комитета по търговията, както е установено в настоящия процедурен правилник.

               3.
                     Всяка страна уведомява другата страна за името, длъжността и данните за връзка на длъжностното лице, което е член на секретариата на Комитета по търговията за съответната страна. Счита се, че това длъжностно лице продължава да изпълнява функциите на член на секретариата за съответната страна до момента, в който тя съобщи на другата страна за избора на нов член.

               ЧЛЕН 4

               Заседания

               1.
                     Комитетът по търговията провежда заседанията си в съответствие с член 17.1, параграф 2 от Споразумението. По-специално Комитетът по търговията заседава веднъж годишно, освен ако той е взел друго решение или при спешни случаи по искане на някоя от страните.

               2.
                     Заседанията се свикват от съпредседателя на страната, която е домакин на заседанието.

               3.
                     Заседанията може да се провеждат присъствено, чрез видеоконферентна връзка или по всеки друг начин.

               ЧЛЕН 5

               Делегации

               Членът на секретариата на Комитета по търговията за всяка страна информира члена на секретариата на другата страна за планирания състав на делегациите съответно на Европейския съюз и на Виетнам най-малко 14 дни преди заседанието, ако е възможно. В списъците се посочват името и функцията на всеки член на делегацията.

               ЧЛЕН 6

               Дневен ред на заседанията

               1.
                     Секретариатът на Комитета по търговията изготвя предварителен дневен ред за всяко заседание въз основа на предложението, представено от члена на секретариата от страната домакин на заседанието, с краен срок за другата страна да представи коментари. Предварителният дневен ред се изготвя 30 дни преди заседанието, ако е възможно, и не по-късно от 14 дни преди заседанието.

               2.
                     Дневният ред се приема от Комитета по търговията в началото на всяко заседание. Точките, които не са включени в предварителния дневен ред, може да бъдат добавяни при наличие на консенсус.

               ЧЛЕН 7

               Протокол

               1.
                     Проектът на протокол за всяко заседание се изготвя от члена на секретариата на страната домакин на заседанието в рамките на 15 дни след края на заседанието, освен ако съпредседателите вземат друго решение. Проектът на протокола се предава за коментари на члена на секретариата на другата страна.

               2.
                     По правило в протокола се обобщава всеки въпрос от дневния ред, като се посочва следното, когато е приложимо:

               а)
                     всички документи, представени на Комитета по търговията;

               б)
                     всички изявления, които един от съпредседателите на Комитета по търговията е поискал да бъдат включени в протокола; и

               в)
                     взетите решения, направените препоръки, декларациите, по които е постигнато съгласие, и приетите заключения по конкретни въпроси.

               3.
                     Протоколът включва списък от всички решения, взети чрез писмена процедура от Комитета по търговията съгласно член 8, параграф 2, считано от последното заседание на Комитета.

               4.
                     Приложение към протокола съдържа също така списък на имената, званията и длъжностите на всички лица, които са присъствали на заседанието на Комитета по търговията.

               5.
                     Членът на секретариата на страната домакин на заседанието коригира проекта на протокола въз основа на получените коментари и коригираният проект на протокола се одобрява от страните в срок до 30 дни от датата на заседанието или в друг срок, определен от съпредседателите. След като протоколът бъде одобрен, секретариатът изготвя два оригинални екземпляра от него, като всяка от страните получава един от тях.

               6.
                     Когато настоящият правилник се прилага за заседанията на специализираните комитети, протоколът от заседанието на специализирания комитет се предоставя за всички последващи заседания на Комитета по търговията.

               ЧЛЕН 8

               Решения и препоръки

               1.
                     Комитетът по търговията може да приема решения и препоръки по отношение на всички въпроси, когато това е предвидено в Споразумението. Комитетът по търговията приема решения и препоръки по взаимно съгласие, както е предвидено в член 17.4 от Споразумението.

               2.
                     В периода между заседанията Комитетът по търговията може да приема решения или препоръки чрез писмена процедура.

               3.
                     Текстът на проекта на решение или препоръка се представя в писмена форма от единия съпредседател на другия съпредседател на работния език на Комитета по търговията. Другата страна разполага с един месец или по-дълъг период от време, посочен от предлагащата страна, за да изрази съгласието си с проекта на решение или препоръка. Ако другата страна не изрази съгласие, предложеното решение или препоръка се подлага на обсъждане и може да бъде прието на следващото заседание на Комитета по търговията. Проектите на решения или препоръки се считат за приети, когато другата страна изрази своето съгласие и приемането им се записва в протокола на заседанието на Комитета съгласно член 7, параграф 2.

               4.
                     Когато Комитетът по търговията е оправомощен по силата на Споразумението да приема решения или препоръки, тези актове носят съответно наименованието „Решение“ или „Препоръка“. Секретариатът на Комитета по търговията дава на тези решения или препоръки пореден номер, придружен от датата на приемане и описание на техния предмет. Във всяко решение и препоръка се посочва датата на влизането им в сила.

               5.
                     Решенията и препоръките, приети от Комитета по търговията, се изготвят в два екземпляра, удостоверяват се от съпредседателите и се предават на всяка страна.

               ЧЛЕН 9

               Прозрачност

               1.
                     По взаимно съгласие страните могат да се договорят да провеждат открити заседания.

               2.
                     Всяка от страните може да реши дали да публикува решенията и препоръките на Комитета по търговията в съответното си официално издание или онлайн.

               3.
                     Всички представени от някоя от страните документи следва да се считат за поверителни, освен ако съответната страна вземе друго решение.

               4.
                     Предварителният дневен ред на заседанията се оповестява публично преди провеждане на заседанието на Комитета по търговията. Одобрените в съответствие с член 7 протоколи от заседанията се оповестяват публично.

               5.
                     Публикуването и оповестяването на документите, посочени в параграфи 2—4, се извършва в съответствие с приложимите правила за защита на данните на всяка страна и с член 17.15 от Споразумението.

               ЧЛЕН 10

               Езици

               1.
                     Работният език на Комитета по търговията е английски език.

               2.
                     Комитетът по търговията приема решения относно изменението или тълкуването на Споразумението на езиците на автентичните текстове на Споразумението. Всички други решения на Комитета по търговията, включително решението, по силата на което се приема настоящият процедурен правилник, се приемат на работния език, посочен в параграф 1.

               3.
                     Всяка страна отговаря за превода на решенията и другите документи на собствените си официални езици, ако това се изисква съгласно настоящия член, и покрива свързаните с тези преводи разходи.

               ЧЛЕН 11

               Разходи

               1.
                     Всяка страна поема за своя сметка всички разходи, които е направила в резултат на участието си в заседанията на Комитета по търговията, както по отношение на разходите за длъжностните лица и пътните и дневните разходи, така и по отношение на видео- или телеконференциите и пощенските и телекомуникационните разходи.

               2.
                     Разходите по организирането на заседанията и размножаването на документите се поемат от страната, която е домакин на заседанието.

               3.
                     Разходите във връзка с услугите за устен превод по време на заседанията от работния език на Комитета по търговията и към него се поемат от страната, която е домакин на заседанието.

               ЧЛЕН 12

               Специализирани комитети и работни групи

               1.
                     Комитетът по търговията бива информиран писмено за звената за контакт, определени от специализираните комитети или работните групи, създадени съгласно Споразумението. Цялата съответна кореспонденция, документи и комуникация между звената за контакт на всеки специализиран комитет и всяка работна група във връзка с изпълнението на Споразумението се препращат едновременно на секретариата на Комитета по търговията.

               2.
                     Съгласно член 17.2, параграф 6 от Споразумението специализираният комитет съобщава на Комитета по търговията резултатите и заключенията от всяко от заседанията си.

               ЧЛЕН 13

               Изменения на процедурния правилник

               Настоящият процедурен правилник може да бъде изменян с решение на Комитета по търговията в съответствие с член 8.

               ЧЛЕН 14

               Информиране на Съвместния комитет

               В съответствие с член 17.1, параграф 5 от Споразумението Комитетът по търговията информира Съвместния комитет, създаден съгласно Споразумението за партньорство и сътрудничество като част от общата институционална рамка, за дейностите, извършени от Комитета по търговията, и тези, осъществени от специализираните комитети, в зависимост от случая, на редовните заседания на Съвместния комитет.